Lootusrikkas meeleolus kogunesid kirjastusühisuse suurimad aktsionärid ja nende esindajad (lisaks Jaan Tõnissonile veel Matthias Johann Eisen, Anton Jürgenstein,  Oskar Kallas, Juhan Kukk, Johan Kõpp, Karl Parts, Aleksander Morhfeldt, Peeter Põld, Karl Saral, Gustav Seen, Jüri Jaakson, Aleksander Tõllassepp, Kommerts Pank, Puhk & Pojad, Krediit Pank, Eesti Laenu­ ja Hoiu Ühisus) 26.juuli õhtul "Postimehe" toimetuse saali ühisuse peakoosolekule (Eesti Riigiarhiiv, f 1627, nim 1, s/ü 195, lk 136). Meeleolu oli hea, sest see sadatuhat krooni, mida peeti hädavajalikuks kirjastusühisusse kohe mahutada, oli olemas (selle olid otsustanud kokku panna senised aktsionärid  ise). Pealegi oli kindel lootus kahele soodsale välislaenule. Plaanis oli detailse ja hetkel otstarbekaima kava kokkupanek. Nimelt oli teada ka mõnedest riigisisestest laenuvõimalustest (Eesti Riigiarhiiv, f 1627, nim 1, s/ü 195, lk 137).